Document ID: 32010R0201

KOMMISSIONENS FORORDNING (EU) Nr. 201/2010
af 10. marts 2010
om gennemførelsesbestemmelser til Rådets forordning (EF) nr. 1006/2008 om tilladelser til EF-fiskerfartøjers fiskeri uden for EF-farvande og tredjelandsfartøjers adgang til EF-farvande
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1006/2008 af 29. september 2008 om tilladelser til EF-fiskerfartøjers fiskeri uden for EF-farvande og tredjelandsfartøjers adgang til EF-farvande (1), særlig artikel 26, og
ud fra følgende betragtninger:
(1)
Da EU's farvande og de farvande, der henhører under Norges og Færøernes højhedsområde eller jurisdiktion, ligger tæt på hinanden, bør der fastsættes særlige fiskeritilladelsesbetingelser for EU-fartøjer, der udøver fiskeri i Nordsøens norske farvande og i færøske farvande.
(2)
For at beskytte lokale fiskerfartøjers fiskeri bør tredjelandsfartøjer kun have adgang til bestemte geografiske områder.
(3)
Da EU's farvande og de farvande, der henhører under Norges og Færøernes højhedsområde eller jurisdiktion, ligger tæt på hinanden, bør der fastsættes særlige fiskeritilladelsesbetingelser for fiskerfartøjer, der fører norsk eller færøsk flag, og som udøver fiskeri i EU-farvande.
(4)
Det bør fastlægges, hvad tredjelandsfartøjers ansøgninger om fiskeritilladelse skal indeholde, for at Kommissionen kan få adgang til yderligere oplysninger.
(5)
For at sikre, at tredjelandsfartøjers fangster af blåhvilling og makrel i EU-farvande registreres korrekt, bør der fastsættes skærpede bestemmelser om kontrol af disse fartøjer. Bestemmelserne bør være i overensstemmelse med den aftale mellem Det Europæiske Fællesskab og Norge, som blev godkendt ved Rådets forordning (EØF) nr. 2214/80 (2), og den aftale mellem Det Europæiske Fællesskab og Færøerne, som blev godkendt ved Rådets forordning (EØF) nr. 2211/80 (3).
(6)
Fartøjer uden tilladelse som omhandlet i forordning (EF) nr. 1006/2008 bør have mulighed for at sejle igennem EU-farvande, forudsat at deres fiskeredskaber er anbragt således, at de ikke umiddelbart kan anvendes til fiskeri.
(7)
Der bør vedtages gennemførelsesbestemmelser til forordning (EF) nr. 1006/2008 i overensstemmelse hermed.
(8)
Nærværende forordning sikrer kontinuitet i de bestemmelser, der er indeholdt i Rådets forordning (EF) nr. 43/2009 af 16. januar 2009 om fastsættelse for 2009 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (4).
(9)
Foranstaltningerne i denne forordning er i overensstemmelse med udtalelse fra Forvaltningskomitéen for Fiskeri og Akvakultur -
VEDTAGET DENNE FORORDNING:
KAPITEL I
EU-FARTØJERS FISKERI UDEN FOR EU-FARVANDE
Artikel 1
Fiskeritilladelser
Uanset artikel 3 i forordning (EF) nr. 1006/2008 er EU-fartøjer med en tonnage på højst 200 GT fritaget for forpligtelsen til at have en fiskeritilladelse, når de udøver fiskeri i Nordsøens norske farvande.
Artikel 2
Geografiske restriktioner
1. EU-fiskerfartøjer, der har ret til at udøve fiskeri i Nordsøens norske farvande, må ikke fiske i Skagerrak inden for 12 sømil fra Norges basislinjer.
2. Uanset stk. 1 kan fartøjer, der fører dansk eller svensk flag og er registreret i Danmark eller Sverige, fiske i Skagerrak ind til fire sømil fra Norges basislinjer.
Artikel 3
Tilknyttede betingelser
EU-fartøjer, som har tilladelse til direkte fiskeri efter en bestemt art i færøske farvande, kan fiske direkte efter en anden art, forudsat at de på forhånd giver de færøske myndigheder meddelelse herom.
Artikel 4
Generelle forpligtelser
EU-fartøjer, der fisker uden for EU-farvande, skal overholde de bevarelses- og kontrolforanstaltninger og alle de andre bestemmelser, der gælder for det område, hvor de udøver fiskeri.
KAPITEL II
TREDJELANDSFISKERFARTØJERS FISKERI I EU-FARVANDE
Artikel 5
Fiskeritilladelser
Uanset artikel 18, stk. 1, litra a), i forordning (EF) nr. 1006/2008 er EU-fartøjer med en tonnage på under 200 GT, der fører norsk flag, fritaget for forpligtelsen til at have en fiskeritilladelse, når de udøver fiskeri i EU-farvande.
Artikel 6
Indsendelse af ansøgninger om fiskeritilladelse og deres indhold
Ansøgninger om fiskeritilladelse, jf. artikel 19 i forordning (EF) nr. 1006/2008, skal indeholde de oplysninger, der er fastsat i bilag I, afhængigt af hvilket flag fartøjerne har ret til at føre.
Artikel 7
Geografiske restriktioner
1. Fartøjer, der fører norsk flag, eller som er registreret på Færøerne, og som har ret til at fiske i EU-farvande, må ikke fiske inden for 12 sømil fra medlemsstaternes basislinjer i ICES-underområde IV (5), Kattegat og Atlanterhavet nord for 43°00′ N, undtagen det område, der er omhandlet i artikel 18 i forordning (EF) nr. 2371/2002 (6).
2. Uanset stk. 1 kan fartøjer, der fører norsk flag, fiske i Skagerrak ind til fire sømil fra Danmarks og Sveriges basislinjer.
Artikel 8
Fiskerilogbog
Ud over det, der er fastsat i artikel 14, stk. 8, i Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (7), skal føreren af et tredjelandsfartøj, der har ret til at fiske i EU-farvande, føre en logbog med de oplysninger, som er fastsat i bilag II.
Artikel 9
Fremsendelse af fiskeridata
1. Bilag III indeholder de oplysninger, som føreren af et tredjelandsfiskerfartøj skal sende Kommissionen i henhold til artikel 23, stk. 1, i forordning (EF) nr. 1006/2008.
2. Stk. 1 gælder ikke for fartøjer, der fører norsk flag og fisker i ICES-afsnit III a.
Artikel 10
Fiskeri efter blåhvilling og makrel
Fiskerfartøjer, der fører norsk flag, og fiskerfartøjer, der fører færøsk flag, og som har ret til at fiske efter blåhvilling og makrel i EU-farvande, skal overholde bestemmelserne i bilag IV.
Artikel 11
Gennemsejling af EU-farvande
Tredjelandsfiskerfartøjer, der gennemsejler EU-farvande og ikke har tilladelse til at fiske i disse farvande, skal stuve deres redskaber, så de ikke umiddelbart kan bruges, jf. følgende betingelser:
a)
redskabets net, synk og lignende udstyr skal være adskilt fra dets skovle og dets slæbe- og trawlliner samt wirer
b)
redskaber, der befinder sig på eller over dækket, skal være solidt fastgjort til en del af overbygningen.
KAPITEL III
AFSLUTTENDE BESTEMMELSER
Artikel 12
Ikrafttræden
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. marts 2010.

Labels: 12
11
5
6